ועדת החינוך, התרבות והספורט, כנסת 16, פרוטוקול מספר 233, 2004-05-30 00:00

אילן שלגי: האם ההסבר לירידה לעומת השנים 2000-2001 הוא בהשתתפות של משרד החינוך בעלויות של ביקורי תלמידים?

ניר מאור: אנחנו ניסינו לנתח מה גורם לנו לעליות וירידות.

ניר מאור: מצאנו שיש כל כך הרבה משתנים, ולא הצלחנו להגיע למסקנה אחת.

אילן שלגי: האם בני נוער משלמים פה דמי כניסה?

ניר מאור: כן, בני נוער משלמים.

אילן שלגי: גם כשבאה כיתת בית-ספר במאורגן?

ניר מאור: כן.

אילן שלגי: אז זאת הסיבה לירידה במספר המבקרים - גם דמי הכניסה וגם ההסעה לכאן.

ניר מאור: אנחנו ניסינו למצוא את הסיבה ולא עלינו עליה בצורה כל כך חד-משמעית, משום שיש עוד אינתיפאדה ויש ירידה בתיירות ויש עוד טרנדים אחרים ומוזיאונים אחרים ומתחרים אחרים.

ניר מאור: קשה לי להגיד בצורה חד-משמעית את מה שאמרת, אין ספק שזאת אחת הסיבות.

אילן שלגי: האם אפשר לומר שכל בני הנוער בחיפה מגיעים למוזיאון הזה באיזשהו שלב במהלך הלימודים שלהם?

ניר מאור: כן.

אהרון הלוי: אני יכול להתייחס כנציג משרד החינוך.

אהרון הלוי: חלק מפעילויות השל"ח שנעשות הן בנושא ההעפלה.

אהרון הלוי: 30% מבתי-הספר במחוז חיפה - חדרה עד קריית ביאליק, וקריית טבעון במזרח - מגיעים למוזיאון ההעפלה.

אהרון הלוי: אני מדבר על חטיבות הביניים והחטיבות העליונות.

אהרון הלוי: ההעפלה היא חלק חשוב וחובה בפעילויות השל"ח במשרד החינוך לכל בתי-הספר.

אהרון הלוי: אנחנו לא מחייבים את בתי-הספר להגיע דווקא למוזיאון ההעפלה.

אהרון הלוי: למרות זאת מגיעים 30% מתלמידי הספר בפעילות השל"ח שלנו למוזיאון ההעפלה.

אילן שלגי: בדקתם עם עיריית חיפה אם יש אפשרות לתמרוץ, סבסוד?

אילן שלגי: אני לא מבין איך ייתכן שמחנכים בחיפה מסבירים לך שנער או נערה חיפאים לא היו פה.

אהרון הלוי: לא בדקנו אפשרות לסבסוד.

אהרון הלוי: בכל אופן, אני משוכנע ש-90% מבני הנוער בבתי-הספר בעיר חיפה מגיעים למוזיאון החיפה.

אהרון הלוי: לא ייתכן שהם לא מגיעים.

אילן שלגי: זה שאתה משוכנע זה יפה מאוד, אבל צריכים להיות נתונים.

אילן שלגי: תברר את זה בבקשה.

אהרון הלוי: אם היית מבקש ממני נתונים, הייתי נותן לך.

אילן שלגי: אני מבקש ממך שתבדקו את העניין.

אילן שלגי: תיתן לי את הנתונים בהזדמנות אחרת.

אהרון הלוי: אין שום בעיה.

אהרון הלוי: מכל מקום, זה חלק אינטגרלי של פעילות השל"ח - נושא ההעפלה, מוזיאון ההעפלה בחיפה, ובכלל מוזיאונים.

אהרון הלוי: במסגרת השל"ח מגיעים למוזיאון הפלמ"ח וכל המוזיאונים האחרים שצוינו כאן.

ניר מאור: כרגע אלה הם הנתונים.

ניר מאור: כפי שאמרתי, קשה לי להצביע על סיבה לירידה במספר המבקרים, בסך-הכל ההגעה היא סבירה.

ניר מאור: היו שנים של 26,000 מבקרים, היו שנים של 80,000 מבקרים.

ניר מאור: זה תלוי בהרבה מאוד משתנים.

ניר מאור: העושים במלאכה במוזיאון הקטן שלנו זה אנוכי, רכז ההדרכה ערן, יש פה צוות הדרכה, מרק שהוא מנהל אחזקה ויש פה צוות תחזוקה.

ניר מאור: חידושים של השנים האחרונות - במאמץ גדול של משרד הביטחון ושל חיל הים הבאנו לחצר המוזיאון את ספינת הטילים הראשונה של מדינת ישראל.

ניר מאור: דבר משמעותי הוא הצבת גשר הצוללת דקר בחזית המוזיאון, הגשר שנמשה בעומק של 2,950 מטר.

ניר מאור: מצאו את מדי הצוללן אלמוג סוויסה ז"ל בעומק של 3,000 מטר, משו אותם והביאו לכאן והם מוצגים בתוך ויטרינה.

ניר מאור: מוצגת אוניית הנשק של המחבלים הקארין A.

ניר מאור: יש אתר אינטרנט שפתחנו בשנה האחרונה והוא משמש בבואה של המוזיאון.

ניר מאור: זה אתר שהולך ונבנה, אבל כבר היום אפשר להיכנס וללמוד בו על רוב אוניות המעפילים ועל פרשיות עיקריות בנושא ההעפלה.

ניר מאור: בנוסף לחידושים שהצגתי, יש כל המוצגים היותר הוותיקים ממורשת ההעפלה ומורשת חיל הים.

ניר מאור: אציג את החזון שלנו, איך אני רואה את המוזיאון.

ניר מאור: אני רואה אותו כמקור ידע לנושא מורשת ההעפלה וחיל הים של ישראל.

ניר מאור: אני רואה בו בית לוותיקי ההעפלה והמעפילים, וזה קורה בפועל.

ניר מאור: כשאני אומר בית, יש הרבה מעפילים שחוגגים בו את יום ההולדת שלהם.

ניר מאור: חיל הים מקיים פה קורסים שונים, עושים פה גם את הכנסים שלהם ואפילו השבעה.

ניר מאור: יש פה טיל של המצרים ממלחמת יום הכיפורים, ומסיימי קורס לוחמה אלקטרונית מקבלים את הדרגות שלהם על הכנפיים של הטיל.

ניר מאור: אנחנו מאוד מתאמצים שהקבוצות האלה - גם המעפילים וגם אנשי חיל הים - יראו במקום הזה בית, והם אכן רואים במקום הזה בית.

ניר מאור: יש מהם שמבצעים פה צביעה וגינון בהתנדבות.

ניר מאור: (יוצאים לסיור במוזיאון, מקבלים הסבר מערן מוזס, רכז ההדרכה, כולל חיזיון אורקולי, שומעים את סיפורי ההעפלה)

חיה גזית: הרבה מאוד מורים לא מכירים את סיפור ההעפלה.

חיה גזית: מי שמכיר את זה, מכיר מהבית, מהשכנים, פה ושם בטלוויזיה, בקושי.

חיה גזית: לדעתי, כדי להנחיל ציונות, מאוד חשוב הנושא של "והגדת לבנך".

חיה גזית: אם אנחנו לא נביא לכאן תלמידים, ולא ננסה לפתות - ואם זה לא יעזור, לא נכפה - יהיה דור שלא ידע את יוסף.

חיה גזית: אני מוכנה להירתם לזה.

אהרון הלוי: אני חושב שבדברים שלך את עושה עוול לבתי-הספר.

אהרון הלוי: אני חושב שבכל בתי-הספר עוסקים בנושא ההעפלה.

חיה גזית: נכון, בוודאי.

אילן שלגי: בדרך כלל יש מורה אחד או מורים מסוימים שמובילים את זה.

אהרון הלוי: כל בתי-הספר עוסקים בהעפלה באיזשהו שלב.

אהרון הלוי: אנחנו, מינהל חברה ונוער, עוסקים בעיקר בתחום של השל"ח - שדה, לאום, חברה.

אהרון הלוי: בכל בתי-הספר נושא ההעפלה הוא חובה.

אהרון הלוי: כל מדריכי השל"ח עוסקים בנושא של ההעפלה בכיתות ח', ט' וי'.

אהרון הלוי: אנחנו לא כופים על מדריכי השל"ח לבוא דווקא למוזיאון ההעפלה.

אהרון הלוי: יש 12 מוזיאונים של מערכת הביטחון, ויש עוד מוזיאונים.

אהרון הלוי: בתי-הספר מחליטים לפי תוכנית הלימודים שלהם לאיזה מוזיאונים הם הולכים, הם לא יכולים להגיע לכל המוזיאונים.

אהרון הלוי: אם יש העדפה ללכת למוזיאון הפלמ"ח, הם הולכים לשם.

אהרון הלוי: אני יודע שמוזיאון הפלמ"ח מלא במבקרים, צריך להזמין מקום שנה או שנה וחצי קודם.

אהרון הלוי: אני חושב שמרבית תלמידי ישראל עוסקים בהעפלה וחלקם הגדול גם מגיעים למוזיאון ההעפלה באיזשהו שלב.

אהרון הלוי: זה לא מוכרח להיות בבית-הספר היסודי.

אהרון הלוי: אם התלמיד לא מגיע בכיתה ג' או כיתה ד', יכול להיות שהוא יגיע בכיתה ח', יכול להיות שהוא יגיע בכיתה י'.

אהרון הלוי: אני מסכים שלא כל התלמידים מגיעים שצריך יותר לעודד, צריך יותר להפנים את הנושא הזה, צריך יותר לבוא לבתי-הספר.

אהרון הלוי: שאלת אותי, חבר הכנסת שלגי, אם אפשר להגיע לראש העיר חיפה ולומר לו: למה אתם לא מביאים יותר תלמידים למוזיאון ההעפלה.

אהרון הלוי: אני הולך לבדוק אם ניתן לעשות כמה שיותר, אבל אני אומר באחריות מלאה: אני לא יכול לכפות על הסתדרות המורים לעשות השתלמות במוזיאון ההעפלה, אני לא יכול לכפות על ארגון המורים לעשות השתלמות במוזיאון ההעפלה.

אהרון הלוי: כבר גמרנו עם השיטה של לכפות.

אהרון הלוי: צריך למצוא דרך איך להגיע ליושב-ראש הסתדרות המורים במחוז חיפה, אורי גורמן, ולומר לו: אולי במסגרת התפריט הבית-ספרי תכניסו בשנה הבאה את הנושא של ההעפלה.

אהרון הלוי: אני אומר לכם שהדלתות יהיו פתוחות והם יסכימו.

אהרון הלוי: צריך רק לשווק ולעשות את זה כך שאנשים ירצו, גם לשלב את זה עם הסיור בגן הבהאים.

אהרון הלוי: אם מה שיֵצא מפה זה שלא עוסקים בנושא ההעפלה, אני אומר לכם שזה עוול גדול למערכת החינוך.

חיה גזית: אני מתנצלת, לא לזה התכוונתי.

אילן שלגי: יש הסכמה שאפשר לעשות יותר.

אהרון הלוי: עוסקים בנושא ההעפלה.

אהרון הלוי: כל שלושת ילדיי עסקו בנושא ההעפלה, כל שלושת ילדיי ביקרו במוזיאון הזה.

אהרון הלוי: אם אנחנו רוצים להתמקד יותר במוזיאון ההעפלה בחיפה, צריך לשווק את זה יותר.

אהרון הלוי: אני לוקח על עצמי מהפגישה הזאת לבוא אל האנשים שלי במשרד, כולל מנהל המחוז, ולבדוק את הדרכים איך אנחנו יכולים לעשות את זה.

אהרון הלוי: אני מופקד גם על ההשתלמויות של מחנכים שאנחנו עושים בקיץ.

אהרון הלוי: אני מבטיח לכם שבשנה הבאה - כי התוכנית של השנה כבר קיימת - ננסה להכניס את הנושא הזה, לא רק של מוזיאון ההעפלה אלא ההעפלה בכלל, באחת ההשתלמויות שנעשה בקיץ למחנכים.

אילן שלגי: הרי גם שנת תשס"ה היא עדיין, לפחות תחילתה, ב-2004.

אילן שלגי: על העפלה צריך תמיד לדבר וללמוד, אבל שנת השבעים עדיין נמשכת גם בשנת הלימודים הבאה.

אילן שלגי: אז זה לא מאוחר.

יהושע קוריס: אני רציתי להתעסק פה בנושא שאסור לי להתעסק בו, אבל אני מרגיש שאני חייב, וזה נושא פוליטי.

יהושע קוריס: אנחנו, הנהלת יחידת המוזיאונים, בשיתוף עם המוזיאונים השונים מתעסקים בנושא שנקרא שיווק.

יהושע קוריס: נדמה לי שלאורך התקופה שאני נמצא במוזיאון אין כמעט אבן שלא הפכנו אותה.

יהושע קוריס: אחת המסקנות שאני הגעתי אליה מונחת לא רק אצל המורים, אלא אני חושב שאחת הנקודות שהן עקב אכילס היא מנהלי בתי-הספר.

יהושע קוריס: אני קושר את זה לשאלה ששאלת בתחילת היום, חבר הכנסת שלגי.

יהושע קוריס: שאלת כמה עולה כניסה למוזיאון ואמרת שלעלות הזאת צריך להוסיף גם את עלות הנסיעה.

יהושע קוריס: אני רוצה להתעכב על הנושא הזה, כי נדמה לי שהוא משפיע.

יהושע קוריס: יש מנהלי בתי-ספר שמחזיקים סלי תרבות, וכאן יש להם כוח בלתי רגיל כי הם מחליטים לאן זה יופנה.

יהושע קוריס: יכול להיות שאם תהיה להם הנחתה מלמעלה ברמה של משרד החינוך, הכנסת, שחלק מהסל הכספי שלהם ייועד לחינוך נטו - כי בסך הכל אנחנו מקנים מורשת, שחלק ממנו זה נושא כוח המגן, ההעפלה - זה מה שיעזור.

יהושע קוריס: יכול להיות שבנקודה הזאת צריך יד מכוונת מלמעלה שתגיד: יש לכם סל תרבות של 100%, X אחוזים ממנו הולך לנושא מורשת.

אילן שלגי: כאשר מגיעות אליכם משפחות לביקור באופן פרטי, נניח משפחה עם שלושה ילדים, כמה זה עולה למשפחה?

יהושע קוריס: זה מסובך.

יהושע קוריס: יש לנו שני תעריפים - מוזיאון הפלמ"ח, שהוא בעייתי, ויתר המוזיאונים.

יהושע קוריס: ביתר המוזיאונים דמי הכניסה הם 10 שקלים למבוגרים ו-5 שקלים ליד.

יהושע קוריס: הווה אומר, משפחה עם שני מבוגרים ושלושה ילדים משלמת 35 שקלים.

יהושע קוריס: אני חושב ש-35 שקלים יכולה להיות הוצאה כבדה למשפחה שבאה למוזיאון, לא חשוב שמה שהם מקבלים שווה פי עשרה.

יהושע קוריס: אבל הם מסתכלים מה הם מוציאים מהכיס.

אילן שלגי: כמה מבקרים כאלה יש לכם?

אילן שלגי: אני מבין שזה 10%-20%.

אילן שלגי: אם נאמר שכאשר ילדים באים לביקור פרטי, לא ככיתה, הם נכנסים ללא תשלום - ההורים ישלמו, הילדים לא - זה יגביר את הביקורים?

יהושע קוריס: אני לא חושב, זה לא יעשה את ההבדל.

יהושע קוריס: הרי בסופו של דבר 5 שקלים לילד זה לא הרבה, במוזיאונים אחרים דמי הכניסה יותר יקרים.

יהושע קוריס: אני מדבר על סל תרבות שאני רואה בו מקור של כסף - הרי כל הורה משלם סל תרבות, התרגלו לזה; אני מציע שנעשה מנגנון שייקח חלק מכספי סל התרבות ויפנה לכיוון הזה.

אילן שלגי: אני אתן לך פתח.

אילן שלגי: מחר בבוקר יש דיון אצלי בוועדה בנושא של תשלומי הורים.

אילן שלגי: אתן לך רשות דיבור, דבר על כך שחלק מהתשלומים צריכים להיות מיועדים למורשת.

יהושע קוריס: הייתי בא בשמחה, אבל צריך אישורים.

אילן שלגי: אני אדבר בשמך, אני לא צריך אישורים.

יוסף קיסטר: בשנה שעברה הצענו את הכרטיס המשולב, שילד ב-6 שקלים יכול לבקר בשני מוזיאונים של משרד הביטחון באותו חודש.

יוסף קיסטר: חיילים, פנסיונרים ואנשי כוחות הביטחון נכנסים ללא תשלום.

חיה גזית: הבעיה המרכזית היא חדירה למודעות ולא העניין הכלכלי.

חיה גזית: מר אהרון לוי, אני רוצה לומר ששלוש הבנות שלי, שהיום הן בנות 25 עד 35, מעולם לא ביקרו במוזיאון ההעפלה אלא בביקור פרטי אתי.

חיה גזית: אז להגיד שבבתי-הספר היסודיים באים ומבקרים, זה לא כל כך מדויק.

חיה גזית: אני אוהבת את ההוראה, ואני חושבת שזה דבר מאוד חשוב, אבל אנחנו חייבים לתת ערכים.

חיה גזית: את נושא ההעפלה מלמדים בבתי-הספר היסודיים במשך יום או יומיים.

חיה גזית: המטרה, כפי שאמרו כאן, היא עניין של המודעות.

חיה גזית: אנחנו צריכים לעשות כמה שיותר להביא את נושא ההעפלה למודעות של כלל האוכלוסייה.

משה אשכנזי: חיה גזית נגעה בשאלה חשובה מאוד.

משה אשכנזי: יש לי שישה נכדים, שלוש נכדות בקיבוץ געש ושלושה נכדים ביישוב לפיד.

משה אשכנזי: כשאני הבאתי אותם לבקר במוזיאונים, הם התרגשו מאוד.

משה אשכנזי: בית-הספר לא הביא אותם.

משה אשכנזי: נדמה לי שוועדת החינוך, משרד החינוך, צריכים לכפות לתת יותר מורשת.

משה אשכנזי: כדי להביא ילד למוזיאון, צריך לספר לו את הסיפורים של המעפילים, כפי ששמענו כאן.

משה אשכנזי: יש לחייב יותר, להשמיע את הסיפורים המרגשים הפיקנטיים.

משה אשכנזי: אחר כך אומרים: הולכים לבקר ולראות את זה באופן מוחשי, ולפגוש את האנשים.

משה אשכנזי: זה מה שעובד.

אילן שלגי: אני מסכים אתך במאה אחוז.

משה אשכנזי: הילדים היום מומחים באינטרנט.

משה אשכנזי: אבל הם לא יפתחו את האינטרנט כדי לקרוא על ההעפלה ועל מלחמת השחרור, לא על מעשי הגבורה שהתלוו לכל הדברים האלה.

משה אשכנזי: רבותיי אנשי החינוך, נדמה לי שזה לא ילך מרצון.

משה אשכנזי: יש לכפות כתוכנית לימודים יותר מורשת, אחרת אנחנו נאבד את הנוער הזה מבחינת המורשת שלנו.

אילן שלגי: מר לוי, קודם דיברת על שיווק כי אתם, משרד החינוך, לא יכולים להנחות הוראה: יש לקחת ילדים למוזיאון.

אילן שלגי: פניתי לשרת החינוך והתרבות ואמרתי: אני סבור שצריך לחייב את בתי-הספר שכל נער ונערה בישראל יהיו לפחות פעם אחת בירושלים, ויהיו לפחות בשני מקומות - בכותל המערבי וביד ושם.

אילן שלגי: התשובה שקיבלתי היא, שהרעיון הזה הוא ראוי ורצוי אבל יש בעיות ביטחון ואי אפשר לכפות על המנהלים.

אילן שלגי: את זה כותבת לי שרת החינוך והתרבות.

אילן שלגי: היא בעד, אבל היא לא יכולה לכפות.

אילן שלגי: אז לכפות על בתי-ספר שיבואו למוזיאונים של משרד הביטחון וילמדו מורשת - קצת קשה לדרוש מהם, לצערי.

אילן שלגי: אבל אנחנו בהחלט מטיפים לזה ונבקש את זה, וגם היום פה בהחלטה נמליץ.

אילן שלגי: בעקבות הדברים שלך, מר קוריס, אני מחר אעלה את זה שוב - שצריכה להיות הנחיה שסל התרבות, עם כל הכבוד ללימודי התיאטרון והאמנות, יכלול גם מורשת.

אהרון הלוי: מורשת יש לה כל כך הרבה פנים.

אהרון הלוי: אתה רק נוגע במילה מורשת, אז השאלה איזו מורשת.

אהרון הלוי: יש כל כך הרבה תחומים במורשת, יש 12 מוזיאונים.

אהרון הלוי: עכשיו צריך לבדוק כמה סך-הכל התלמידים מגיעים לכל המוזיאונים, כי אי אפשר להכריח להגיע למוזיאונים, ואי אפשר להכריח להגיע דווקא למוזיאון הזה.

אהרון הלוי: כפי שאני אומר, צריך שיווק.

אהרון הלוי: כמה מכם, מהפעילים במוזיאון, מסתובבים בבתי-הספר, נפגשים עם מנהל בית-הספר, ובאים לשווק את המוזיאון?

יהושע קוריס: זה נעשה.

אהרון הלוי: אתה מבקר בבתי-הספר?

יהושע קוריס: לא אני מבקר, אבל כפי שאמרתי קודם - -

אהרון הלוי: כמה פרוספקטים שלחתם לבית-הספר על המוזיאון?

יהושע קוריס: כל שנה לפחות פעמיים שולחים פרוספקט של המוזיאון.

יהושע קוריס: שאלת אם באים לבית-הספר.

יהושע קוריס: המוזיאונים שולחים אנשים.

יהושע קוריס: כשבא נציג מהמוזיאון עצמו ומדבר על המוזיאון שלו, זה הרבה יותר טוב מאשר אם אני אבוא.

יהושע קוריס: זה נעשה, אבל התוצאות הן דלות מאוד.

אילן שלגי: אנחנו ננסה לסייע לכם.

אילן שלגי: נוציא הודעה לעיתונות בעניין הזה.

חיה גזית: קשה מאוד להגיע לבתי-ספר.

חיה גזית: להביא מורים למוזיאון במסגרת השתלמות - זה לדעתי כלי השיווק הכי טוב שיש לנו.

חיה גזית: כי מורה שהיה בקבוצה וביקר במוזיאון, זה הרבה יותר טוב מהברושור.

חיה גזית: היו"ר אילן שלגי: אנחנו נעביר את המסר לנציגים של ארגוני המורים.

ניר מאור: אני רוצה גם להודות וגם לברך.

ניר מאור: להודות על ההזדמנות שהיתה לנו מהבוקר לארח אתכם, להראות לכם את המוזיאון שלנו שאנחנו מאוד-מאוד גאים בו, גם לספר לכם על יחידת המוזיאונים וגם להשמיע לכם מה שאנחנו מעבירים לבני הנוער.

ניר מאור: אני מברך על הדיון שהתפתח בו, כי אם יֵצא ממנו סיכום למורים ולמערכת החינוך, ובעקבותיו יבואו לכאן וליתר המוזיאונים עוד תלמידים - עשינו את שלנו ומיצינו יפה את היום הזה.

ניר מאור: תודה רבה.

אילן שלגי: תודה לכם.

אילן שלגי: אני גם רוצה לומר כמה דברי סיכום שיהיו גם ההחלטה של הוועדה.

אילן שלגי: ועדת החינוך והתרבות מצאה לנכון לבקר במוזיאון ההעפלה "אף על פי כן", ללמוד ולדון בפרק החשוב של עלייה ב' לארץ-ישראל בתקופת המנדט הבריטי ולציון 70 שנה לתחילת ההעפלה.

אילן שלגי: ההעפלה לארץ-ישראל, למרות ואף-על-פי המחסומים שהציבו בפניה הבריטים, החלה כמבצע להצלת של יהודים מאירופה לאחר עליית הנאצים לשלטון בגרמניה, נמשכה גם במהלך מלחמת העולם השנייה והגיעה לשיאה בשנים 1945 ועד הקמת המדינה.

אילן שלגי: הבריטים שידעו במהלך מלחמת העולם על השמדת יהדות אירופה ועל המתרחש במחנות ההשמדה לא נענו לפניות של הנהגת היישוב היהודי בארץ-ישראל להפציץ את מסילות הרכבת לאושוויץ.

אילן שלגי: הם אטמו את ליבם ולא פתחו את השערים לארץ-ישראל ולא הסכימו להגדיל את מספר הסרטיפיקטים.

אילן שלגי: גם לאחר סיום המלחמה הם לא איפשרו לשארית הפליטה להגיע לחופי ארץ-ישראל, ואת מי שתפסו מבין המעפילים הגלו הבריטים למחנות בקפריסין ובמאוריציוס וגם החזירו אוניות לאירופה.

אילן שלגי: ועדת החינוך קוראת למשרד החינוך לעשות להנחלת מורשת ההעפלה, אחד הפרקים ההרואיים בהיסטוריה הציונית, לבני הנוער בתוכניות הלימודים, לרבות מפגשים עם מעפילים וביקורים במוזיאון ההעפלה ובמוזיאונים האחרונים המציגים ומלמדים את הנושא.

אילן שלגי: פה אני אוסיף קריאה למנהלי בתי-הספר לכלול בסל התרבות את נושא המורשת, כולל ביקור במוזיאונים של מערכת הביטחון.

אילן שלגי: הוועדה מודה לאנשי יחידת המוזיאונים של משרד הביטחון ומוזיאון אף-על-פי-כן על האירוח והביקור המעניין והמרגש, ובמיוחד למר יוסקה אלמוג, מפקד אוניית המעפילים "מדינת היהודית" על השתתפותו וסיפורו המרתק.

אהרון הלוי: אולי תוסיף שנציג משרד החינוך דיווח על הפעילות שנעשית בבתי-הספר, בעיקר בתחום השל"ח, בנושא ההעפלה.